Maatskappynuus: Capitec se wins styg; Pepkor gaan hof toeCapitec Bank (Argieffoto) Capitec bank het Woensdag aangekondig dat sy wins in die eerste helfte van die huidige boekjaar met 20% opgeskiet het. Dit was sterker as dié van die vier groot tradisionele banke wat Absa, FNB, Standard Bank en Nedbank insluit. Capitec sê sy wins is ondersteun deur sterker kliëntegroei. Hooflynverdienste per aandeel – wat noukeurig deur beleggers bestudeer word – het 21,28c per aandeel verloop teenoor die vorige jaar se 1,769c. Capitec sê hy het gemiddeld 109 000 nuwe klante per maand oor die afgelope ses maande gelok. Dit het sy kliëntebasis tot 10,5 miljoen kliënte uitgebrei. Capitec is tans ook in ’n stryd gewikkeld om Mercantile Bank – ’n filiaal van die Portugese bank CGD – te bekom. Dit kan sy voetspore in die bankwese verdien, sou die Jannie Mouton-bankgroep suksesvol wees met die Mercantile Bank-aankoop. Dit sal die weg baan dat hy ook tot sakebankwese toetree. Die Openbare Beleggingsmaatskappy (OBK) is die ander party wat om Mercantile Bank meeding. Die Capitec-bankgroep het in 2001 as ’n mikrolener begin voordat hy homself as ’n volledige bankgroep gevestig het. Sy aanbieding van geen tierlantyntjies nie, spaar, kredietkaarte en verskeringsrekeninge asook ongesekureerde lenings maak hom gewild onder kliënte. Volgens Capitec het sy netto inkomste met 32% tot R3,1 miljard gestyg. Die een skadu was dat netto inkomste van lenings met 4% tot R6,1 miljard gedaal het. Capitec is vroeër vanjaar deur die Amerikaanse maatskappy Viceroy van ongerymdhede beskuldig. Beide dié bankgroep en die Reserwebank – wat banke se sake met arendsoë dophou – het die gerugte ontken. Dit het later aan die lig gekom dat die Viceroy-verslag ’n slenter was. ’n Vorige Viceroy-verslag het die kleinhandelaar Steinhoff se gekook met hul boeke blootgestel. Steinhoff se aandeel het skerp teruggesak en die maatskappy veg tans vir oorlewing. Behalwe die herstrukturering van sy skuld, staar talle klasaksie-hofsake die maatskappy ook in die gesig. Capitec se dividend het met 20% tot 630c per aandeel gestyg. Intussen het Pepkor, wat Tekkie Town by Steinhoff geërf het, hom tot die Wes-Kaapse hooggeregshof in Kaapstad gerig om te verhoed dat die groep bestuurslui wat Tekkie Town gestig het en ná die ineenstorting van Steinhoff by Pepkor geloop het, ’n nuwe kleinhandelgroep, Mister Tekkie begin. En die Steinhoff Africa Retail (Star) se laaste jaarverslag tot September 2017 het verskeie nare verrassings vir beleggers. Die maatskappy is sedertdien tot Pepkor Holdings hervernoem. Weens die nagmerries wat beleggers uit die Steinhoff-stal gekry het, het Pepkor se aandeelprys van R27 tot net onder R17 verswak. Daarmee het hy sowat R35 miljard van sy markwaarde ingeboet.